భారతీయ రిజర్వ్ బ్యాంక్
భారతీయ రిజర్వ్ బ్యాంక్ (Reserve Bank of India-RBI) భారతదేశపు కేంద్ర బ్యాంకు. ఈ బ్యాంకును 1935, ఏప్రిల్ 1 న భారతీయ రిజర్వ్ బ్యాంక్ చట్టం, 1934 ప్రకారము స్థాపించారు. స్థాపించబడినప్పటి నుంచి దీని ప్రధాన స్థావనం కోల్‌కతలో ఉండేది. తర్వాత ముంబాయి నగరంలో ఉంది. ప్రారంభంలో ఇది ప్రైవేటు అజమాయిషిలో ఉన్ననూ 1949లో జాతీయం చేయబడిన తర్వాత భారత ప్రభుత్వం అధీనంలో ఉంది.
బిమల్ జలాన్
బిమల్ జలాన్, 1941 జూలై 3న కోల్‌కతలో జన్మించాడు. ఈయన తండ్రి కృష్ణ నంద జలాన్, తల్లి జానకీ దేవి జలాన్. కొల్‌కతాలోని ప్రెసిడెన్సీ కళాశాలలో మరియు విదేశాలలో కేంబ్రిడ్జి, ఆక్స్‌ఫర్డ్ విశ్వవిద్యాలయాలలో విద్యనభ్యసించాడు. వృతి రీత్యా ఆర్థికవేత్త అయిన జలాన్ భారత ప్రభుత్వపు పలు పరిపాలన మరియు సలహా పదవులు చేపట్టినాడు. 1980 ప్రాంతంలో ప్రధాన ఆర్థిక సలహాదారుడిగా, 1985 నుంచి 1989 వరకు ఆర్థిక మంత్రిత్వ శాఖలో ఆర్థిక కార్యదర్శిగా పదవిని నిర్వహించాడు. రిజర్వ్ బ్యాంక్ యొక్క కేంద్రీయ బోర్డు డైరెక్టర్టలో ఒకడుగా, 1991-1992 ప్రాంతంలో ప్రధానమంత్రి ఆర్థిక సలహా మండలి చైర్మెన్ గా పదవులు పొందినాడు. ప్రపంచ బ్యాంకు మరియు అంతర్జాతీయ ద్రవ్య నిధి సంస్థ బోర్డులకు భారత దేశం తరఫున ఎగ్జిక్యూటివ్ డైరెక్టర్ గా పనిచేశాడు. రిజర్వు బ్యాంక్ గవర్నర్ గా పదవి చేపట్టే నాటికి బిమల్ జలాన్ ప్రణాళికా సంఘం యొక్క కార్యదర్శిగా పనిచేస్తున్నాడు.